Maties begin ondersoek na rektor ná beweringsProf. Wim de Villiers. Foto: US Die Universiteit Stellenbosch het bevestig dat hy ŉ ondersoek na prof. Wim de Villiers, rektor en visekanselier, begin het nadat ŉ klag ontvang is. George Steyn, voorsitter van die universiteitsraad, het aangekondig dat die uitvoerende komitee van die raad ŉ resolusie aanvaar het om ŉ onafhanklike ondersoek te gelas. Volgens Steyn volg die ondersoek nadat dr. Leon Schreiber, ŉ US-alumnus, LP en die DA se kiesafdelingshoof vir Stellenbosch, ŉ versoek in dié verband aan die raad via die registrateur gerig het. Die bewerings wat gemaak word, is dat De Villiers op ŉ onvanpaste wyse probeer het om vir regter Edwin Cameron van die Konstitusionele Hof te oortuig om die universiteit se nuwe kanselier te word terwyl Cameron die hofsaak teen die US se taalbeleid om Afrikaans prakties af te skaf, aangehoor het. Dit volg nadat die Konstitusionele Hof op 10 Oktober 2019 eenparig in die guns van die universiteit beslis het in die saak waarin die US die aansoek van Gelyke Kanse, om die instelling te dwing om na die 2014-taalbeleid terug te keer, teengestaan het. “Ooreenkomstig goeie beheer en bestuur en deursigtigheid, het die uitvoerende komitee se raad besluit om ŉ ondersoek te begin en om die afgetrede regter Burton Fourie aan te stel om die ondersoek te onderneem,” het die US in ŉ verklaring gesê. Fourie was voor sy aftrede in 2017, ŉ jarelange en gerespekteerde lid van die Wes-Kaapse hooggeregshof en waarnemende lid van die appèlhof. Daar word voorsien dat ŉ geskrewe verslag met die bevindings van die ondersoek by die volgende geskeduleerde vergadering van die raad op 2 Desember 2019 ter tafel gelê en oorweeg sal word. De Villiers het die ondersoek verwelkom. “Ek herbevestig wat ek verlede week vir die media gesê het. Ek het beslis nie by die regsproses ingemeng nie. Ek is tevrede dat ek in absolute goeie trou opgetree het en dat die verkiesingsproses korrek verloop het.” Die universiteit het gesê hy sal verder oor die saak kommunikeer sodra die universiteitsraad die aanbevelings ná afloop van die ondersoek oorweeg het. Regter Edwin Cameron is as die nuwe kanselier van die Universiteit Stellenbosch aangewys. (Foto: US) Schreiber het aangevoer dat Cameron reeds by die aanvanklike aanbod van die kanseliersamp sy kommer daaroor uitgespreek het. “Ek sit juis omring van die dokumentasie in die saak wat ons volgende week aanhoor, en watter kant toe ook, sal my posisie in die beregting daarvan hopeloos gekompromitteer word sou ek die nominasie aanvaar,” het Cameron glo geskryf. “Eweneens sou my posisie as genomineerde waarskynlik onder billike bevraagtekening kom terwyl die saak nog hangende is.” Volgens Schreiber is dit op sigself verregaande dat De Villiers vir Cameron in die eerste plek genader het om kanselier te word terwyl die US die respondent in ŉ saak voor die Konstitusionele Hof was. “Wat egter nog meer skokkend is, is dat De Villiers skynbaar aangehou het om Cameron te probeer verlei met die kanseliersamp selfs nadat die regter aanvanklik die aanbod van die hand gewys het, voordat hy dit later op De Villiers se aandrang aanvaar het.”